KOMISJONI ARUANNE EUROOPA PARLAMENDILE JA NÕUKOGULE

komisjonile määrusega (EL) nr 691/2011 (Euroopa keskkonnamajandusliku arvepidamise kohta) antud delegeeritud õigusaktide vastuvõtmise õiguse kasutamise kohta

(1)Taust

Euroopa Parlamendi ja nõukogu 6. juuli 2011. aasta määruse (EL) nr 691/2011 (Euroopa keskkonnamajandusliku arvepidamise kohta) artikli 3 lõigetega 3 ja 4 antakse komisjonile õigus võtta vastu delegeeritud õigusakte. Nimetatud määruse artikli 9 lõike 2 kohaselt on delegeeritud õigusaktide vastuvõtmise õigus antud viieks aastaks alates 11. augustist 2011. Seda õigust pikendatakse automaatselt viie aasta võrra, välja arvatud juhul, kui Euroopa Parlament või nõukogu on sellise pikenduse vastu.

Hiljemalt üheksa kuud enne viieaastase tähtaja möödumist peab komisjon esitama delegeeritud volituste kohta aruande. Esimese aruande esitas komisjon novembris 2015. Volitusi pikendati automaatselt veel 5 aastaks, kuna ei parlament ega nõukogu ei võtnud volituste delegeerimist artikli 9 lõike 3 alusel tagasi.

Käesolev on teine aruanne komisjonile määrusega (EL) nr 691/2011 (Euroopa keskkonnamajandusliku arvepidamise kohta) antud delegeeritud õigusaktide vastuvõtmise õiguse kasutamise kohta.

(2)Delegeeritud volituste kasutamine komisjoni poolt vastavalt määrusele (EL) nr 691/2011

Määruse (EL) nr 691/2011 jõustumisest saadik on komisjon vastu võtnud ainult komisjoni delegeeritud määruse (EL) 2016/172.

Selles õigusaktis täpsustatakse määruse (EL) nr 691/2011 VI lisa 3. jaos osutatud energiatooted. See delegeeritud õigusakt oli konkreetselt ette nähtud määruses (EL) nr 538/2014, millega muudetakse määrust (EL) nr 691/2011. Euroopa keskkonnamajandusliku arvepidamise jaoks on energiatoodete loetelu oluline element, et kindlaks määrata sellise statistika ulatus, tagada andmete võrreldavus riikide vahel ja füüsikalise energiavoo arvepidamise sisemine kooskõla (tasakaalustatus).

Enamik Euroopa keskkonnamajandusliku arvepidamise jaoks vajalikke energiatooteid on määruses (EÜ) nr 1099/2008 esitatud energiatoodete loetelu koondandmed. Neid on täiendatud muude kategooriatega, mida on vaja keskkonnaalase arvepidamise jaoks, kuid mis ei kajastu energiastatistikas, nimelt loodusliku sisendenergia ja jäänukenergiaga.

Komisjoni delegeeritud määruse (EL) 2016/172 ettevalmistamise käigus toimusid asjakohased konsultatsioonid, sealhulgas ekspertide tasandil. Keskkonnaalase arvepidamise töörühma ja keskkonnakulude statistika töörühmaga konsulteeriti märtsis 2015 peetud ühisnõupidamisel. Sektori- ja keskkonnastatistika ja arvepidamise valdkonna direktoritega (DIMESA) konsulteeriti juunis 2015. Euroopa Parlamenti ja nõukogu teavitati nõuetekohaselt.

Komisjonil võib lähitulevikus olla vaja kasutada artikli 3 lõigetes 3 ja 4 sätestatud õigusi, et paremini kajastada ELi praeguse poliitika andmevajadusi.

(3)Kokkuvõte

Komisjon on kasutanud oma delegeeritud volitusi õigesti ning kutsub Euroopa Parlamenti ja nõukogu käesolevat aruannet teadmiseks võtma.

Komisjon leiab, et määruse (EL) nr 691/2011 kohaselt delegeeritud volitused peaksid talle alles jääma ka edaspidi, kuna tal võib tulevikus olla vaja vastu võtta delegeeritud õigusakte, mis kajastaksid statistikameetodite arengut ja millega kohandataks prioriteete, et rahuldada uusi vajadusi keskkonnateabe järele.